ยอดเสียชีวิต “โควิด-19” จีนทะลุ 1,800 คน ติดเชื้อพุ่งกว่า 72,000 ราย!
"จีน" อัปเดตยอดผู้เสียชีวิตจากไวรัสโคโรน่าสายพันธุ์ใหม่ (โควิด-19) ในประเทศ 1,868 คน ติดเชื้อพุ่ง 72,436 ราย
"จีน" อัปเดตยอดผู้เสียชีวิตจากไวรัสโคโรน่าสายพันธุ์ใหม่ (โควิด-19) ในประเทศ 1,868 คน ติดเชื้อพุ่ง 72,436 ราย
18 ก.พ. 2563

คณะกรรมการสุขภาพแห่งชาติของจีน (NHC) รายงานยอดผู้เสียชีวิตจากไวรัสโคโรนาสายพันธุ์ใหม่ หรือ COVID-19 (โควิด-19) ในประเทศ โดยระบุว่า ทั่วประเทศมีผู้เสียชีวิตจากไวรัสโควิด-19 เพิ่มขึ้น 98 คน รวมผู้เสียชีวิตเป็น 1,868 คน และมีผู้ติดเชื้อรายใหม่อีก 1,886 คน เป็น 72,436 คน ซึ่งถือว่าเพิ่มขึ้นน้อยกว่าเมื่อวานนี้ (17 ก.พ.)
ทั้งนี้ ในบรรดาผู้เสียชีวิตรายใหม่จำนวน 98 คนนั้น มี 93 คนอยู่ในมณฑลหูเป่ย 3 คนอยู่ในมณฑลเหอหนาน 1 คนอยู่ในมณฑลเหอเป่ย และ 1 คนอยู่ในมณฑลหูหนาน ส่วนผู้ป่วยติดเชื้อที่ได้รับอนุญาตให้ออกจากโรงพยาบาลหลังรักษาหายแล้ว อยู่ที่ 12,552 คน

อย่างไรก็ดี แม้การเพิ่มขึ้นของตัวเลขผู้ป่วยและผู้เสียชีวิตจากไวรัสมรณะจะชะลอตัวลงเทียบกับก่อนหน้านี้ แต่นายแพทย์ทีโดรส อัดฮานอม กีบรีเยซุส ผู้อำนวยการใหญ่องค์การอนามัยโลก (WHO) เตือนว่า เป็นเรื่องเป็นไปไม่ได้ที่จะทำนายว่าโรคระบาดนี้จะดีขึ้นหรือเลวร้ายลง และเรียกร้องให้ทางการจีนเผยรายละเอียดเพิ่มเติมเกี่ยวกับวิธีวินิจฉัยโรคที่ใช้อยู่ด้วย
ขณะที่สำนักข่าวซินหัวรายงานว่า ทางการจีนได้มีการปรับเปลี่ยนเกณฑ์การคำนวณตัวเลขผู้ติดเชื้อ โดยให้นับรวมผู้ติดเชื้อที่ได้รับการวินิจฉัยทางคลินิก ซึ่งผู้ป่วยที่ได้รับการวินิจฉัยทางคลินิก คือกลุ่มผู้ป่วยที่แสดงอาการติดเชื้อโควิด-19 แต่ยังไม่ทราบผลการตรวจตามวิธีการทางวิทยาศาสตร์ หรือผู้ป่วยอาจจะเสียชีวิตก่อนที่จะได้รับการตรวจทางวิทยาศาสตร์